o
Derek Prince
Tuomio alkaa Herran huoneesta 1/3
Minulla ei liene koskaan ollut vaikeampaa aihetta kuin nyt.
Lainasin edellisellä kerralla 1 Piet 4:17, että
"tuomio alkaa Jumalan huoneesta".
Tämä on totta Amerikassakin.
Tuomion täytyy alkaa Jumalan huoneesta;
otan tästä esimerkkejä VT:sta.
Kaksi lukua Hesekielin kirjasta.
Hesekiel on aina ollut suosikkiprofeettojani.
Hän on mielenkiintoinen persoona.
Harva ihminen on kokenut sellaista kuin Hesekiel:
Hänen hiuksiinsa tartuttiin ja hänet vietiin Babylonista Jerusalemiin.
Se, mitä hän koki sen jälkeen, on taltioitu hänen kirjaansa.
Katsomme Hesekielin lukuja 8, 9 ja 22.
Kaikissa niissä on USA:han ja sen seurakuntiin viittaavaa sanomaa.
Hes 8:ssa Jumala näyttää Hesekielille elävästi ne iljetykset,
jotka olivat Herran temppelin sisällä.
Siellä palvottiin epäjumalia pakanallisin menoin.
Sellaista on tapahtunut vuosisatoja, mutta nyt erityisen kauheaa oli se,
että kaikki tapahtui Jumalan omassa pyhäkössä ja menoa johtivat henkilöt,
joiden piti olla Jumalan palvelijoita. Katsomme Hes 8:10 ja siitä eteenpäin.
Hesekiel oli mennyt temppelin sisäpihalle.
"Minä menin sisään ja näin kaikenlaisia iljettäviä kuvia, maassa matavia ja
neljällä jalalla kulkevia eläimiä ja kaikenlaisia israelilaisten epäjumalia,
joita oli piirretty seinät täyteen. (Ja tämä oli Herran temppeli.)
Kuvien edessä seisoi 70 miestä, kaikki Israelin kansan vanhimpia,
ja heidän joukossaan oli myös Jaasanja, Safanin poika.
Heillä kaikilla oli kädessään suitsutusastia,
josta pilvenä nousi tuoksuva savu."
Tiedättekö mitä suitsutussavu on? Se on palvontaa.
Jumalan kansan johtajat olivat sisällä Hänen temppelissään
palvomassa kammottavia demonisia kuvia.
Herra sanoi: "Ei tässä kaikki." Jae 13:
"Vieläkin iljettävämpää sinä näet heidän tekevän.
Hän vei minut Herran temppelin pohjoiselle portille.
Siellä oli naisia istumassa ja itkemässä Tammus-jumalaa."
Tammus oli pakanallinen hedelmällisyyden jumala,
joka kuoli kuivaksi vuodenajaksi, sitä naiset nyt itkivät,
ja virkosi eloon taas kevääksi. He tunnustivat uskonsa tähän
hedelmällisyyden pakanajumalaan temppelissä.
Sitten Herra sanoi, "vieläkin iljettävämpää olet näkevä".
"Hän vei minut temppelin sisempään esipihaan,
ja Herran temppelin portilla,
eteishallin ja alttarin välissä, oli 25 miestä.
He seisoivat selkä temppeliin päin ja katsoivat kohti itää,
ja he kumarsivat maahan saakka ja palvoivat nousevaa aurinkoa."
Kaikki tämä tapahtui Jumalan temppelissä ja
palvontaa harjoittivat Jumalan kansan johtajat.
Sitten Jumala sanoo luvun viimeisessä jakeessa:
"Nyt Minä annan vihani puhua. Sen teen, en sääli enkä säästä.
Huutakoot Minun korviini miten kovaa tahansa,
Minä en heitä kuule."
Jatkamme luvusta 9, joka kertoo tuomiosta.
"Hän huusi kovalla äänellä, ja minä kuulin Hänen sanovan näin:
"Tulkaa, te, jotka panette toimeen tämän kaupungin rangaistuksen!
Kullakin olkoon kädessään tuhoase. Siinä samassa tuli kuusi miestä
Yläportilta, joka on pohjoiseen,
ja jokaisella oli kädessään tuhoava ase.
Heidän keskellään oli pellavapukuinen mies,
jolla oli vyössään kirjoitusvälineet. He tulivat sisään ja
asettuivat pronssialttarin vierelle.
Silloin Israelin Jumalan kirkkaus kohosi kerubien yltä, missä se oli
siihen saakka ollut, ja siirtyi temppelin oven kohdalle."
Jumala oli ottamassa pois kirkkautensa,
jota Hän ei ole toistaiseksi palauttanut.
"Herra sanoi pellavapukuiselle, jolla oli vyössään kirjoitusvälineet:
Kulje Jerusalemin halki, koko kaupungin läpi laidasta laitaan,
ja tee merkki kaikkien niiden otsaan, jotka huokaavat ja valittavat
kaupungissa tehtävien iljettävyyksien tähden.
Sitten kuulin Hänen sanovan toisille miehille: "Kulkekaa hänen perässään
kaupungin halki ja tappakaa säälittä, ketään säästämättä.
Tappakaa vanhukset ja nuoret miehet, neidot, naiset ja lapset,
tappakaa heidät viimeistä myöten, mutta älkää kajotko kehenkään,
jolla on merkki. Aloittakaa Minun temppelistäni."
Tästä näemme, että tuomio alkaa Herran huoneesta.
Pellavapukuinen mies, jolla oli kirjoitusvälineet,
meni kaupungille ja teki merkin vain tiettyyn ryhmään kuuluvien
ihmisten otsaan, niiden, jotka huokasivat ja valittivat
kaupungissa tehtävien iljettävyyksien tähden.
Hänen perässään tulivat tappajat, jotka tekivät selvää jokaisesta,
miehistä, naisista ja lapsista, joilla ei ollut merkkiä otsassaan.
Mielestäni tämä kuvaa hyvin nykyistä USA:ta ja länsimaita.
Olemme nyt Amerikassa, joten puhumme Amerikasta.
Minulla on se käsitys, että seurakuntiin ja tunnustavaan
kristilliseen kirkkoon on soluttautunut hengellistä saastaa ja iljettävyyttä
niin kuin Herran temppeliin Hesekielin aikana.
Ette ehkä pidä siitä mitä nyt sanon, mutta feministit ja homoseksuaalit
ovat etunenässä johtaneet tähän tilanteeseen.
He eivät ole pyydelleet anteeksi vaan kerskailleet ja pöyhkeilleet
ja olleet aggressiivisia.
Nämä ovat ihmisiä, jotka vaikuttavat seurakunnissa
ja ovat johtavassa asemassa monissa uskonsuunnissa,
heitä on piispoina ja seminaarien ja teologisten oppilaitosten opettajina
ja maan johtavissa yliopistoissa. Jos mainitsisin nimiä,
tunnistaisitte ne, sillä he ovat maailman kuuluja.
Hiljattain sain käsiini, uskoakseni Jumalan johdatuksesta,
kirjan, jossa analysoidaan mitä on ollut tekeillä.
Sen on muuten kirjoittanut britti, joka muutti USA:han kuten minä.
Britanniasta tulee siis vielä jotain hyvääkin.
Hän on teologi. Hänellä on monia oppiarvoja nimensä perässä.
Hän kuvaa mitä 1960-luvun kapinallisuus pohjimmiltaan oli.
Me kaikki muistamme tuon ajan kapinallisen sukupolven.
Kiitos Jumalan niistä monista, jotka ovat kääntyneet sitä pois.
Hän kirjoittaa, että kapina ei ole vielä loppunut.
Siitä on tullut kunnioitettavaa.
Se on tunkeutunut vallanpitäjien joukkoon
Valkoinen Talo mukaan lukien. Tämä on minun lisäkommenttini.
Luen sanomalehtiä korkeintaan kerran viikossa.
Ne ovat täynnä Valkoisen Talon skandaaleja.
Useimmat meistä puhuvat moraalittomuudesta, mutta he eivät.
Heille se on uusmoraalia. Kyse on ihmisen valinnoista.
Jos haluat olla moraaliton, niin ole.
Jos haluat olla homoseksuaali tai pedofiili, niin ole.
Tämä on uusmoraalia, joka perustuu ihmisen omaan valintaan ja
se ilmenee Valkoisessa Talossakin.
He eivät toitota näitä asioita julkisesti, koska se maksaisi ääniä.
Tällainen prosessi on kuitenkin käynnissä.
Se soluttautuu hallinnon huipulle ja kirkon johtoon
sellaisilla iljettävyyksillä, jotka ovat vielä pahempia kuin
ne mitä oli Hesekielin aikana.
Luen lyhyen kappaleen kyseisestä kirjasta.
Tässä on puhe uudesta tavasta tulkita Raamattua:
"Uutta Raamatun tulkintaa on alkanut esiintyä enemmän
tai vähemmän radikaalilla tavalla. Sheffieldin yliopiston, joka on
kallellaan konservatiivisen evankelisuuden suuntaan,
tieteellinen julkaisu, "Uuden Testamentin tutkimus",
kirjoittaa uusista näkemyksistä.
Sen toimittaja, Francis Watson Lontoon yliopistosta, julkaisi artikkelin,
jossa hän esittää, että sekä Uuden että Vanhan Testamentin tekstit
ovat toivottoman patriarkaalisia ja hierarkkisia.
Nykyajan kirosana on patriarkka, mikä viittaa siihen toivottoman
patriarkaaliseen ja hierarkkiseen pahuuteen, että
miehet hallitsevat viattomia naisia.
Watson esittää epäuskottavasti, että kaikki yritykset
säilyttää nämä tekstit ovat eräänlaista ikivanhaa egalitarismia,
jossa kaikki ovat tasa- arvoisia keskenään.
Hän tarjoaa lukijalle strategian, joka hänen mielestään on
nykyihmiselle sopivampaa, vastustaa Raamatun totuutta
lukemalla sitä uhmaten sen perinnäistä sanomaa.
Sitten hyökätään 1 Mos 1,2 ja 3:a vastaan, koska patriarkaalinen ja
epäoikeudenmukainen auktoriteetti on lähtöisin noista luvuista.
Uuden tulkinnan mukaan "käärme" on vapauttaja,
"Eeva", joka rohkeasti etsi totuutta, on sankaritar ja
"Herra Jumala" on kateellinen tyranni, joka on kiinnostunut
vain omista valtaoikeuksistaan.
Tämä on päivän teologiaa arvostetuissa yliopistoissa,
jonne en jalallani astu. Opiskelin niistä yhdessä,
Cambrigessä, ja jätin sen joskaan en usko, että
Cambridge on yhtä kamala kuin muut yliopistot,
mutta ei sekään synninpäästöä saa.
Cambridgessä on kuulemma neljä teologista linjaa ja
seitsemän eri seurakunnan oppisuuntaa.
Kaikki teologiset linjat ja kuusi seurakuntaa seitsemästä
kannattavat oppia, jonka mukaan kirkon tulisi korvata Israel.
Ja tällaiset ihmiset kouluttavat Britannian kirkon pappeja.
Tämä on kuitenkin pientä verrattuna siihen mistä tässä on kyse.
Itse asiassa Jumala on pantu saatanan rooliin ja saatana Jumalan rooliin.
Nykytilanne muistuttaa niitä Hesekielin 70:ää vanhinta
palvomassa seiniin maalattuja demonisia kuvia.
Tilanne muistuttaa elävästi Hesekielin aikaa.
Hesekielin tekstin mukaan on vain yhdenlaisia ihmisiä,
jotka säästyvät Jumalan tuomiolta.
Ne, jotka huokasivat ja valittivat iljettävien tekojen tähden.
Kysyn suoraan sinulta: säästyisitkö sinä Jumalan vihalta?
Huokaatko ja valitatko sinä näitä iljettävyyksiä?
Ellet, niin sama tuomio lankeaa sinulle kuin iljettävyyksien tekijöille.
Jumala vaatii erikoista suhtautumista - huokaamista ja valittamista.
Eräs Aamoksen teksti valottaa tätä.
Aamos oli profeettana aikaisemmin kuin Hesekiel.
Aamoksen luvussa 6 on kuvaus karismaattisesta liikkeestä
(anteeksi, jos kuulostan sarkastiselta).
Aamos 6:3:
Kaikki karismaatikot eivät tosin ole tällaisia.
Ihmiset kysyvät minulta, "mihin uskonlahkoon sinä kuulut?"
Minun on vaikea vastata, mutta minulla oli tapana sanoa:
"Jos tiedätte mitä sana "karismaattinen" tarkoittaa
(he eivät tiedä), niin sitä minä olen". Enää en viitsi sanoa noin,
koska karismaattisuuteen on sekoittunut paljon
sellaista, josta olen eri mieltä.
No, Herra huutaa profeetta Aamosin kautta.
"Aamos" tarkoittaa taakkaa eli hän on taakkaa kantava mies.
"Te torjutte mielestänne tuomiopäivän
(joka tuo mieleeni mitä Johannes sanoi
ensimmäisessä kokouksessamme.
Torjutteko te mielessänne tuomiopäivän?
Uskon, että se päivä on lähellä.)
ja hyväksytte väkivallan keskuudessanne.
(He pitävät köyhiä väkivaltaisesti vallassaan.)
Te makaatte norsunluuvuoteillanne ja loikoilette leposohvillanne.
Te syötte karitsoita laumasta ja juottovasikoita karsinasta.
(He elävät kuin viimeistä päivää nauttien olostaan.)
Te näppäilette harpun kieliä ja sepitätte lauluja kuin paraskin Daavid.
(Heillä on iso orkesteri ja lahjakkaita muusikoita.)
Te juotte viiniä uhrimaljoista
(ei ehkä pidä paikkaansa karismaatikoista)
ja voitelette itsenne parhaalla öljyllä,
(he viettävät makeaa elämää, mutta on yksi ongelma?),
mutta Joosefin heimon vamma ei heitä sureta."
Viesti on sama: huokaatteko ja valitatteko? Oletteko murheissanne,
oletteko huolissanne siitä, mitä tapahtuu?
Vai hemmotteletko vain itseäsi?
Aikamme ongelma numero yksi on itserakkaus.
Voit olla hyvin karismaattinen ja hyvin itserakas.
Voit käydä parhaimmissa konferensseissa,
kuunnella parasta musiikkia ja viettää aikaa musiikin parissa
enemmän kuin tutustumiseen opetusmateriaaliin,
mikä on totta nykyseurakunnissa.
Mutta maailman kärsimykset eivät sinua murehduta.
Sellainen ei ole Jeesus- henkistä. Se on kaukana siitä.
Paavali sanoo Rom 8:ssa: "Se, jolla ei ole Kristuksen Henkeä,
ei ole Hänen omansa". Kristuksen Henki on nöyrä,
myötätuntoinen, rakastava ja uhrautuva Henki.
Kerron teille rehellisesti, että saan silloin tällöin
kutsuja suuriin konferensseihin. Rakastan niiden järjestäjiä,
he ovat ystäviäni, mutta minun on sanottava, etten enää tunne halua
mennä niihin enkä tunne olevani niissä oma itseni.
Konferenssimainoksia on sivu toisensa jälkeen Charisma-lehdessä.
Tapasin sattumalta lehden toimittajan (hän on ystäväni) vuosia sitten.
Sanoin, että artikkelit ovat hyviä,
mutta luettuani mainoksia tunsin, että tarvitsen kylvyn.
Niin paljon itsensä korottamista, liioittelua ja ylpeyttä.
"Se, jolla ei ole Kristuksen Henkeä, ei ole Hänen omansa."
Voit puhua kielillä ja tehdä ihmeitä,
mutta jos sinulla ei ole Henkeä, et kuulu Jeesukselle.
Muistakaa, että kielilläpuhuminen on lahja, ihmeiden tekeminen on lahja,
demonien karkottaminen on lahja. Olen käyttänyt noita lahjoja, mutta
muistakaa mitä Paavali sanoo: "Kun olet saanut armolahjan,
et ole sen parempi kuin ennenkään. Ei se ole sinua muuttanut yhtään."
Voit saada lahjaksi miljoona dollaria ja toteuttaa sillä toiveesi,
mutta ei se muuta luonnettasi tippaakaan. Jos olet itsekäs,
ahne ja omahyväinen ennen lahjan saamista, niin
mitä olet lahjan saamisen jälkeen? Itsekäs, ahne ja omahyväinen.
Karismaattisen liikkeen todellinen ongelma on se,
että olemme panneet armolahjat väärään paikkaan.
Ne eivät ole arvonmerkkejä.
Ne eivät osoita, että luonne olisi ratkaisevasti muuttunut.
Ne ovat työkaluja, jotka kuuluvat Herran palvelemiseen.
Kun ajattelen konferensseja, en suunnitellut puhua tästä,
ajattelen kaikkea sitä rahaa ja vaivannäköä ja saarnaajia -
10 saarnaajaa yhdessä tilaisuudessa. Maailmassa on miljoonia ihmisiä,
jotka eivät koskaan kuule yhtäkään saarnaajaa.
Kadotetut ihmiset ovat minun sydämelläni ja
ihmiset, joilla ei ole mitään. Julistustoimintamme motto on
"Tavoita tavoittamattomat ja opeta opettamattomat".
Minulla ei enää ole vetoa mennä näihin tilaisuuksiin,
jossa istumme sohvalla ja kuuntelemme viulumusiikkia.
Kiitos Jumalalle ylistysmusiikista, mutta ymmärtäkää minua.
Jos kaikki tuo on itsensä palvelemista, niin se ei ole hyvä.
Palatkaamme 2 Tim 3:een, jossa kerrotaan, että aikamme suurin
ongelma on itsensä rakastaminen. Paavali jatkaa jakeessa 5,
että jos ihmiset eivät pääse tästä yli, ei kannata haaskata heihin aikaa.
Tämä on "Princen versio".
Sikäli kun kykenen ja on monia asioita joihin en kykene,
en haaskaa aikaa julistaa ihmisille, jotka eivät halua muuttua.
Toivottavasti jotkut teistä ovat muuttuneet.
Luotan siihen, että jotkut teistä saattavat muuttua.
Ellette ole muuttuneet ja ellette muutu niin
tämä kokous on kannaltanne ajan haaskausta.
Nyt Hesekiel 22:een. Tässä Jumalan julistaa
lopullisen tuomion Israelille tuona aikana.
Jakeesta 23 eteenpäin:
"Minulle tuli tämä Herran sana: "Ihminen, sano Israelin kansalle:
Sinun maasi ei ole sadetta saanut, se jäi vedettä Minun vihani päivinä."
Muistelen 40 vuoden takaista tapahtumaa,
kun Wilson Mamboleo oli opiskelijana opistossa, jonka rehtorina olin.
Kuulin hänen sanovan, hän tuskin itse sitä muistaa,
"ainoa, mikä voi puhdistaa maan, on Pyhän Hengen sade".
Se jäi soimaan mieleeni.
Ainoa, mikä voi puhdistaa maan, on Pyhän Hengen sade.
Israelin maa ei ollut saanut tuota sadetta eikä ollut puhdistunut.
Profeetta jatkaa ja puhuu neljästä ihmisryhmästä.
Sattumalta kukin ryhmä alkaa "p:llä":
profeetat, papit, päämiehet ja proletariaatti (ihmiset).
Huomaa, että Jumala ei ala puhdistusta ihmisistä
eikä edes päämiehistä eikä papeistakaan.
Hän aloittaa profeetoista, jotka ovat ongelman alkusyy.
Profeetan tehtävänä on tulkita Jumalan kansalle
Jumalan tahto ja suunnitelmat.
Jos tulkinta on väärä, ihmiset kulkevat harhaan.
Luen hetken Hesekieliä.
"Profeettain salaliitto sen keskellä on niin kuin ärjyvä,
saalista raateleva leijona. Sen papit tekevät väkivaltaa
Minun lailleni ja häpäisevät sitä, mikä on Minulle pyhitetty,
eivät tee eroa pyhän ja epäpyhän välillä,
eivät tee tiettäväksi mikä on saastaista, mikä puhdasta.
(Miten totta tämä onkaan aikamme seurakunnassa.)
Sen päämiehet ovat niin kuin saalista raatelevat sudet.
(Sitten palataan profeettoihin)
Sen profeetat valkaisevat heille kaiken kalkilla ..."
He paikkailivat paikkoja, jotta ne näyttäisivät hyviltä ja hengellisiltä,
mutta ne eivät kestäneet koetta.
Toisaalla Raamattu sanoo: "Minä revin muurin, jonka
te olette kalkilla valkaisseet, niin että siitä jää vain raunio."
Viimeksi Jumala puhuu ihmisistä ja maasta.
Kristittyinä me usein kiinnitämme ensinnä huomiota
ihmisiin ja heidän moniin ongelmiinsa, mutta Jumala ei aloita ihmisistä.
Hän ei aloita edes päämiehistä, hallitsijoista eikä hallituksesta
vaan seurakunnasta.
Siellä on ongelman ydin. Hän aloittaa myös profeetoista,
jotka väittävät edustavansa Jumalaa ja
välittävänsä Jumalan tahdon ja
jotka sanovat puhuvansa Jumalan puolesta.
Veljet ja sisaret, jos väittää puhuvansa Jumalan puolesta,
niin siihen liittyy suuri vastuu.
Katsomme vielä kirjoituksia profeetoista.
Jos menet, mutta minä en kyllä mene,
New Age -tilaisuuteen, niin tiedä mitä siellä näet:
joukon vääriä profeettoja.
Heitä on monta.
Hengellisen rappion aikana väärien profeettojen määrä kasvaa.
Elian aikana, Ahabin hallintokauden lopulla, oli 450 Baalin profeettaa ja
400 Aseran profeettaa, palvomassa pakanajumalia.
Yhteensä 850 profeettaa.
Heidän joukossaan oli vain yksi oikea profeetta, Elia.
Israelissa oli 7 000 miestä, jotka eivät kumartaneet epäjumalia,
mutta he eivät olleet profeettoja.
Kun tuli oli laskeutunut taivaasta, Elia teloitti 850 väärää profeettaa.
Luuletteko profeettojen tekevän tuollaisia tekoja?
Katkaisevan päitä. Se oli osa profeetan tehtävää.
Ajattelet ehkä, että nyt kun 850 väärä profeetta oli poissa,
ilma oli puhdistunut.
Ei. Vain vähän myöhemmin Ahabin vielä hallitessa,
Ahab yritti houkutella Josafatia, Juudan kuningasta,
sotimaan Ramot-Gileadia vastaan ja hänellä oli 400 väärää profeettaa.
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä